predkladacia správa

Návrh zákona, ktorým sa mení a dopĺňa zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“), predkladá Ministerstvo financií Slovenskej republiky do legislatívneho procesu v súlade s uznesením vlády Slovenskej republiky č. 9 z 8. januára 2014.

Zámerom návrhu zákona je upraviť podmienky pre podnikanie fyzických a právnických osôb v oblasti poskytovania spotrebiteľských úverov z vlastných zdrojov. S ohľadom na smernicu Európskeho parlamentu a Rady 2008/48/ES z 23. apríla 2008 o zmluvách o spotrebiteľskom úvere    a o zrušení smernice Rady 87/102/EHS (Ú.v. EÚ L 133, 22.5.2008), ktorá bola plne harmonizovaná v zákone č. 129/2010 Z. z. o spotrebiteľských úveroch zákonodarca zachováva základnú definíciu veriteľa, ale súčasne zavádza podmienky pre podnikanie veriteľov. Dôvodom zavedenia novej právnej úpravy je dlhodobý nežiaduci stav v oblasti poskytovania spotrebiteľských úverov.  Návrh zákona sa obsahovo zmeriava na zavedenie podmienok pre udelenie povolenia Národnou bankou Slovenska. Samotné povolenie je vymedzené ako obmedzené a neobmedzené s ohľadom na objem poskytnutých spotrebiteľských úverov. 

Úlohou Národnej banky Slovenska, ako orgánu udeľujúceho povolenie je preveriť vhodnosť potenciálneho veriteľa pre poskytovanie spotrebiteľských úverov, a to nielen z hľadiska vzdelania, praxe, ale aj preukázaním pôvodu finančných prostriedkov, či prezentácie podnikateľského plánu. Návrhom zákona sa registrácia veriteľov, ktorá spočívala v preukázaní určitých skutočností a následnom zápise do registra veriteľov, došlo k zmene a zavedeniu licenčného procesu. Postupom sprísnenia podmienok pre podnikanie v oblasti spotrebiteľských úverov by sa mali zaviesť kritéria, ktoré zabránia vstupu subjektov, ktorých praktiky sú často prezentované ako nežiaduce a mnohé z nich na základe rozhodnutí sudov Slovenskej republiky uznané ako nezákonné. 

Činnosť veriteľov na trhu poskytovania spotrebiteľských úverov úzko súvisí s oblasťou ochrany spotrebiteľa na finančnom trhu a reaguje na aktuálnu spoločenskú situáciu. Ako vyplýva z Koncepcie ochrany spotrebiteľa na finančnom trhu Slovenská obchodná inšpekcia vykonáva doposiaľ kontrolu tak nad subjektmi poskytujúcimi finančné služby, nad ktorými vykonáva dohľad Národná banka Slovenska, ako aj nad poskytovateľmi finančných služieb, nad ktorými v súčasnosti Národná banka Slovenska dohľad nevykonáva. Návrhom zákona dochádza k prechodu kompetencií zo Slovenskej obchodnej inšpekcie na Národnú banku Slovenska v oblasti spotrebiteľských úverov.

Navrhované znenie zákona reaguje na aktuálnu potrebu ochrany spotrebiteľa a spoločnosti zaradením veriteľa, podľa návrhu zákona medzi povinné osoby podľa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu          a o zmene a doplnení niektorých zákonov v znení neskorších predpisov. Potreba právnej úpravy postavenia bank, zahraničných bánk a pobočiek zahraničných bánk ako veriteľov ktoré poskytujú spotrebiteľské úvery je upravená novelizačným bodom zákona č. 483/2001 Z. z. o bankách              a o zmene a doplnení niektorých zákonov v znení neskorších predpisov. 

Prijatie navrhovaného znenia zákona nebude mať vplyv na životné prostredie. Zavedením zoznamu veriteľov sa predpokladá pozitívny vplyv na informatizáciu spoločnosti a na rozpočet verejnej správy. Predpokladá sa zvýšenie administratívneho zaťaženia a sprísnenie kvalifikačných kritérií pre žiadateľov o získanie povolenia na poskytovanie spotrebiteľských úverov, čo môže mať vplyv na podnikateľské prostredie. Vo vzťahu k vplyvom týkajúcich sa zamestnanosti sa očakávajú pozitívne sociálne vplyvy v oblasti ochrany spotrebiteľov na finančnom trhu.

Predložený návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky,             s právom Európskej únie a s medzinárodnými zmluvami, ktorými je Slovenská republika viazaná.